Langwedelermoor

Langwedelermoor () is en Dörp in de Gemeen Langwedel in’n Landkreis Veern, Neddersassen.

 Geografie 

De Oort liggt an’n Süüdrand von dat Kiewittmoor, wat de Süüdutlöper von dat Hellweger Moor is. De Oort is nich wied af von’n Rand na de Achem-Veerner Geest. Dat Water ut dat Rebeed flütt över’n Langwedeler Moorgraven un den Goldbeek na de Ole Aller un de Werser hen af.

De Naveröörd sünd Hintzendörp un Allerdörp in’n Noorden, Hoberloo in’n Noordoosten, Völkersen in’n Oosten, Doolbröch in’n Süüdoosten, Langwedel un Dauben in’n Süden, Cluvenhagen un Ädelsen in’n Süüdwesten un Steenbarg un Grasdörp in’n Noordwesten.

 Historie 

Langwedelermoor is to Anfang von dat 19. Johrhunnert as Moorkolonie grünnt worrn.

 Verwaltungsgeschicht 

De Oort hett vör 1885 to’n Distrikt Langwedel in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

De Oort höört von öllers bi de Gemeen Langwedel mit bi, de an’n 1. Juli 1972 mit de Gemeenreform in Neddersassen düüdlich grötter worrn is.

 Inwahnertall 

 Religion 

Langwedelermoor is evangeelsch-luthersch präägt un höört to dat Kaspel von de Sigismund-Kark in Dauben.

För de Kathoolschen is de St.-Josef-Kark in Veern tostännig.

 Kultur 

 Verenen 

De Schüttenvereen Langwedelermoor is an’n 16. Juli 1932 grünnt worrn.

 Weertschop un Infrastruktur 

För Langwedelermoor is de freewillige Füürwehr Langwedel mit tostännig.

In de Neegd von Langwedelermoor bedrifft dat Mörtelwark Dauben en Sand- un Kieskuhl.

 Verkehr 

An Langwedelermoor langs löppt de Kreisstraat 9, de in’n Noorden na Grasdörp un över annere Kreisstraten na Bassen un Postdörp geiht un in’n Süden na Dauben an de Landsstraat 158. De L 158 wedder föhrt in’n Noordwesten över Cluvenhagen un Ädelsen na Achem un in’n Süüdoosten na Dauelsen an de Bundsstraat 215, de na Veern geiht.

De nächste Autobahn is de Autobahn 27 (Afsnidd Bremen–Wasra). De Opfohrt 24b Langwedel liggt direkt an’n Rand von Langwedelermoor. Bevör düsse Opfohrt 2011 boot worrn is, weer de nächste Opfohrt de Opfohrt 25 Veern-Noord, de teihn Kilometer in’n Süüdoosten an de B 215 liggt. Bi de Opfohrt liggt ok de Rastplatz Goldbeek.

De nächste Bahnhoff is so bi veer Kilometer wied weg in’n Süden de Bahnhoff Langwedel an de Bahnlienen Wunsdörp–Bremen un Ülzen–Langwedel. Disse Bahnhoff is ok inbunnen in dat Nett von de Regio-S-Bahn Bremen/Neddersassen.

 Scholen 

De Kinner ut Langwedelermoor güngen vör 1836 in Langwedel na School. In dat Johr hett de Oort en egen School kregen. Dat hett noch keen Schoolhuus geven, de Schoolmeester hett in de Buurnhüüs Ünnerricht geven. Eerst 1895 hett de Oort denn en Schoolhuus kregen. Na de Volksschool kemen ok Kinner ut’n Daubener Brook un Daubener Branden. To’n 1. Februar 1936 hett Dauben düsse Kinner wedder na Dauben haalt. De Schölertall weer nu so lütt, dat de School to’n 1. Juni 1936 oplööst worrn is. De Kinner güngen denn in Langwedel na School. Na’n Tweten Weltkrieg is de Schölertall dör de Verdrevenen wedder wussen un de School hett 1948 wedder apenmaakt. Later is de School denn aver kumplett dichtmaakt worrn. De Kinner gaht nu op de Grundschool Langwedel.

 Footnoten 

Kategorie:Oort
Kategorie:Landkreis Veern